Document ID: 32004D0302

Απόφαση της Επιτροπής
της 30ής Μαρτίου 2004
σχετικά με τη χρηματοδοτική συμμετοχή της Κοινότητας στις δαπάνες που πραγματοποιήθηκαν από την Ελλάδα για την κατάρτιση του κοινοτικού αμπελουργικού μητρώου
[κοινοποιηθείσα υπό τον αριθμό Ε(2004) 1070]
(Το κείμενο στην ελληνική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2004/302/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2392/86 του Συμβουλίου, της 24ης Ιουλίου 1986, για την κατάρτιση του κοινοτικού αμπελουργικού μητρώου(1), και ιδίως το άρθρο 9 παράγραφος 3,
Μετά από διαβούλευση με το Ευρωπαϊκό Γεωργικό Ταμείο Προσανατολισμού και Εγγυήσεων,
Εκτιμώντας τα ακόλουθα:
(1) Σύμφωνα με το άρθρο 9 παράγραφος 1 του κανονισμού (ΕΟΚ) αριθ. 2392/86, η Κοινότητα συμμετέχει κατά ποσοστό 50 % του πραγματικού κόστους στη χρηματοδότηση της κατάρτισης του κοινοτικού αμπελουργικού μητρώου στα κράτη μέλη και στις επενδύσεις για μηχανοργάνωση που είναι απαραίτητες για τη διαχείριση του εν λόγω μητρώου.
(2) Βάσει του άρθρου 9 παράγραφος 3 του υπόψη κανονισμού, δόθηκε στην Ελλάδα προκαταβολή, η οποία θα αφαιρεθεί από το συνολικό ποσό της κοινοτικής συμμετοχής.
(3) Σύμφωνα με το άρθρο 9 παράγραφος 4 του εν λόγω κανονισμού, στην κοινοτική χρηματοδότηση κατάρτισης του μητρώου εφαρμόζονται τα άρθρα 8 και 9 του κανονισμού (ΕΚ) αριθ. 1258/1999 του Συμβουλίου(2).
(4) Η Ελλάδα διαβίβασε στην Επιτροπή, με επιστολές της 15ης Φεβρουαρίου 2001 και της 3ης Νοεμβρίου 2003, τα αναγκαία έγγραφα, ώστε η τελευταία να αποφασίσει επί του ποσού που θα αναλάβει στα πλαίσια των δαπανών οι οποίες πραγματοποιήθηκαν για την κατάρτιση του μητρώου.
(5) Η Επιτροπή προέβη στις εξακριβώσεις που προβλέπονται στο άρθρο 9 παράγραφος 2 του κανονισμού (ΕΚ) αριθ. 1258/1999.
(6) Μόνον οι δαπάνες που αφορούν την υλοποίηση ενός χρηστικού μητρώου μπορούν να τύχουν κοινοτικής συγχρηματοδότησης. Σύμφωνα με τις εξακριβώσεις που πραγματοποιήθηκαν βάσει των εγγράφων τα οποία διαβίβασε η Ελλάδα, η χαρτογραφική βάση αναφοράς που καλύπτει το σύνολο της περιμέτρου των εκτάσεων που καλλιεργούνται με άμπελο, δεν καταρτίσθηκε όσον αφορά την επικράτεια του εν λόγω κράτους μέλους εντός της προβλεπόμενης προθεσμίας. Οι δαπάνες που δηλώθηκαν από την Ελλάδα δεν πληρούν τους απαιτούμενους κανονιστικούς όρους και συνεπώς δεν μπορούν να χρηματοδοτηθούν από την Κοινότητα.
(7) Σύμφωνα με το άρθρο 4 του κανονισμού (EΟΚ) αριθ. 2392/86, το μητρώο καταρτίζεται στο σύνολό του το αργότερο εντός προθεσμίας έξι ετών από την ημερομηνία ενάρξεως ισχύος του οικείου κανονισμού. Δυνάμει της παραγράφου 4 του άρθρου 4 του ιδίου κανονισμού, η οποία προστέθηκε με το άρθρο 1 του κανονισμού (ΕΚ) αριθ. 1549/95 του Συμβουλίου(3), τα κράτη μέλη τα οποία, κατά την 1η Ιουλίου 1995, δεν έχουν ακόμη καταρτίσει το αμπελουργικό μητρώο ή το έχουν καταρτίσει εν μέρει, καταρτίζουν πριν από τις 31 Δεκεμβρίου 1996 μια χαρτογραφική βάση αναφοράς που θα καλύπτει το σύνολο της περιμέτρου των εκτάσεων που καλλιεργούνται με άμπελο.
(8) Η προθεσμία για την κατάρτιση του μητρώου στην Ελλάδα παρατάθηκε έως τις 31 Δεκεμβρίου 2000.
(9) Η αξιολόγηση των ποσών που θα ληφθούν υπόψη και εκείνων που θα απορριφθούν λόγω της μη συμμόρφωσής τους προς τους κοινοτικούς κανόνες, ανακοινώθηκε στην Ελλάδα στις 9 Αυγούστου 2002. Η επιστολή της Ελλάδας της 3ης Νοεμβρίου 2003 δεν μεταβάλλει την αξιολόγηση εκ μέρους της Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Κοινότητα συμμετέχει στις δαπάνες που πραγματοποιήθηκαν από την Ελλάδα για την κατάρτιση του κοινοτικού αμπελουργικού μητρώου για το συνολικό ποσό το οποίο εμφαίνεται στον πίνακα που επισυνάπτεται στην παρούσα απόφαση.
Άρθρο 2
Η παρούσα απόφαση απευθύνεται στην Ελληνική Δημοκρατία.
Βρυξέλλες, 30 Μαρτίου 2004.

Labels: 19
5
6
18
15